**Proiect**

**Regulamentul *provizoriu* privind controlul extern**

**al calității lucrărilor de audit**

**Secțiunea 1**

**Dispoziții generale**

1. Regulamentul *provizoriu* privind controlul extern al calității lucrărilor de audit (în continuare – Regulament) reglementează modul de efectuare a controlului extern al calității lucrărilor de audit.
2. Obiectivul prezentului Regulament constă în stabilirea principiilor, modului de organizare și funcționare a sistemului de control extern al calității lucrărilor de audit (în continuare – control extern), drepturilor și obligațiilor societăților de audit, auditorilor întreprinzători individuali și a specialiștilor Serviciului de control și verificare (în continuare – Serviciul), tipurilor de controale și planificarea acestora, modului de organizare și documentare a rezultatelor controalelor externe.
3. Autoritatea competentă pentru efectuarea controlului extern este Serviciul, care este un aparat permanent de lucru constituit în cadrul Consiliului de supraveghere a activității de audit de pe lîngă Ministerul Finanțelor (în continuare – Consiliul).
4. Controlul extern se desfășoară la societățile de audit, auditorii întreprinzători individuali, în vederea constatării existenței și a modului de aplicare a:
5. politicilor și procedurilor de control al calității lucrărilor de audit aplicate la nivel de societate de audit, auditor întreprinzător individual;
6. politicilor și procedurilor de control al calității lucrărilor de audit aplicate la nivel de misiune de audit.
7. Serviciul efectuează controlul extern prevăzut la punctul 4 al prezentului Regulament și verifică modul în care societățile de audit, auditorii întreprinzători individuali respectă prevederile Legii privind activitatea de audit nr. 61-XVI din 16 martie 2007, Standardelor Internaționale de Audit, Codului etic al profesioniștilor contabili și altor acte normative aferente activității de audit.
8. Controlul extern poate fi efectuat la sediul societății de audit, auditorului întreprinzător individual sau la sediul Serviciului.

**Secțiunea a 2 - a**

**Drepturile și obligațiile societăților de audit, auditorilor întreprinzători individuali și a specialiștilor Serviciului**

1. Societățile de audit, auditorii întreprinzători individuali sînt în drept:
2. să cunoască obiectivele controlului;
3. să primească și să examineze proiectul actului de control întocmit de către specialiștii Serviciului implicați în procesul controlului extern;
4. să prezinte comentariile și explicațiile sale specialiștilor Serviciului.
5. Societățile de audit, auditorii întreprinzători individuali sînt obligați:
6. să prezinte specialiștilor Serviciului documentația solicitată pentru efectuarea controlului extern, explicații verbale și scrise referitoare la aspectele apărute pe parcursul controlului extern;
7. să nu intervină în acțiunile specialiștilor Serviciului în scopul limitării aspectelor supuse controlului extern;
8. să creeze specialiștilor Serviciului condiții pentru efectuarea controlului extern, prin asigurarea accesului acestora la dosarele misiunilor de audit, documentația de audit, situațiile financiare, actele și documentele pe care le gestionează și cad sub incidența controlului extern;
9. să semneze Actul de control, iar în cazurile în care nu sunt de acord cu faptele menționate, să prezinte în scris, în termen de 5 zile lucrătoare, dezacordul cu menționarea obiecțiilor. Refuzul de a semna Actul de control nu suspendă acțiunile specialiștilor Serviciului privind încălcările depistate.

9. Specialiștii Serviciului implicați în procesul controlului extern sunt în drept:

a) să notifice Consiliul, în caz de neprezentare a documentației sau explicațiilor necesare de către societățile de audit, auditorii întreprinzători individuali sau de intervenție a acestora în procesul desfășurării controlului extern;

b) să solicite documentația pentru efectuarea controlului extern, explicații verbale și scrise referitoare la aspectele apărute pe parcursul controlului extern.

10. Specialiștii Serviciului implicați în procesul controlului extern sînt obligați:

1. să respecte și să se conducă de prevederile legislației în domeniu;
2. să semneze cu societatea de audit, auditorul întreprinzător individual declarația de confidențialitate, conform anexei nr. 2 la Regulamentul Consiliului de supraveghere a activității de audit de pe lîngă Ministerul Finanțelor, aprobat prin Hotărîrea Guvernului nr. 1450 din 24 decembrie 2007 ”Cu privire la unele măsuri de executare a Legii nr. 61-XVI din 16 martie 2007 privind activitatea de audit”, cu modificările și completările ulterioare (Monitorul Oficial al Republicii Moldova, 2007, nr. 203-206, art. 1493);
3. să respecte conținutul programului de efectuare a controlului extern;
4. să discute cu conducerea societății de audit, auditorului întreprinzător individual despre rezultatele controlului extern, pînă la emiterea actului de control;
5. să definitiveze și să prezinte actul de control Consiliului în termen de 15 zile de la data finalizării controlului.

**Secțiunea a 3-a**

**Tipurile de controale externe. Planificarea controalelor externe**

11. După modul de efectuare, controalele externe pot fi:

a) planificate – controale efectuate în baza Planului semestrial de control extern, aprobat de președintele Consiliului;

b) la solicitare – controale efectuate în baza solicitărilor referitoare la calitatea lucrărilor de audit parvenite la Consiliu;

c) controale repetate – controale efectuate în vederea evaluării eficienței măsurilor de remediere și de sancționare aplicate în urma controlului extern.

12. Activitatea de control extern al Serviciului se desfășoară în condițiile prevăzute în prezentul Regulament și în termenii stabiliți în Planul semestrial de control extern și se bazează pe următoarele principii:

a) confidențialitate;

b) independență și obiectivitate;

c) legalitate și integritate;

d) competență și responsabilitate;

e) lipsă de afiliere din partea specialiștilor Serviciului la persoanele care activează în domeniul auditului.

13. Planul semestrial de control extern se elaborează de către Serviciu în baza datelor din Registrul de stat al auditorilor, Registrul de stat al societăților de audit, auditorilor întreprinzători individuali, conform indicatorilor din situațiile financiare, Informațiile privind respectarea procedurilor de control al calității lucrărilor de audit, din Rapoartele privind transparența societăților de audit, auditorilor întreprinzători individuali, în cazul efectuării auditului la entitățile de interes public, prezentate de către societățile de audit, auditorii întreprinzători individuali Consiliului pînă la data de 30 aprilie al anului ce urmează după anul gestionar conform art. 10 alin. (4) al Legii privind activitatea de audit nr. 61-XVI din 16 martie 2007, în baza deciziilor emise de către Consiliu privind sancțiunile și/sau măsurile de remediere aplicate auditorilor, societăților de audit, auditorilor întreprinzători individuali, precum și a solicitărilor parvenite referitoare la calitatea efectuării lucrărilor de audit.

14. Planul semestrial de control extern elaborat conform prevederilor punctului 13 al prezentului Regulament, se aprobă de către președintele Consiliului pînă la data de 25 a ultimei luni a semestrului de gestiune pentru semestrul următor și se plasează pe pagina web oficială a Consiliului.

15. Planul semestrial de control extern include:

a) denumirea societății de audit, auditorului întreprinzător individual supus controlului extern;

b) exercitarea auditului situațiilor financiare anuale, inclusiv și la entitățile de interes public, după caz;

c) tipul controlului extern;

d) perioada supusă controlului extern;

e) perioada de exercitare a controlului extern.

16. Societățile de audit, auditorii întreprinzători individuali supuși controlului extern vor fi informați cu cel puțin 10 zile înainte de începerea controlului printr-o scrisoare a Consiliului, care va cuprinde tematica controlului, perioada supusă controlului și perioada de exercitare a controlului.

17. Societățile de audit, auditorii întreprinzători individuali supuși controlului extern, în decurs de 3 zile din momentul primirii scrisorii de informare, vor comunica Consiliului disponibilitatea efectuării controlului în perioada propusă sau într-o altă perioadă care să nu depășească cu mai mult de două săptămîni perioada propusă.

18. Consiliul va asigura cuprinderea societăților de audit, auditorilor întreprinzători individuali în planurile trimestriale de control extern astfel, încît fiecare societate de audit, auditor întreprinzător individual să fie supus controlului extern cel puțin odată la 6 ani, iar cei care auditează situațiile financiare anuale ale entităților de interes public – cel puțin o dată la 3 ani.

19. Consiliul poate dispune efectuarea controlului extern și la perioade mai mici decît cele menționate în punctul 18 al prezentului Regulament, în funcție de:

a) rezultatele controalelor externe anterioare;

b) alte circumstanțe (solicitări, reclamații referitoare la calitatea lucrărilor de audit parvenite la Consiliu).

**Secțiunea a 4-a**

**Organizarea controalelor externe**

20. Controlul extern este organizat în baza Programului de efectuare a controlului extern (în continuare - Program), care conține o listă a domeniilor/procedurilor care urmează a fi verificate de către specialiștii Serviciului, conform anexei la prezentul Regulament.

21. În cadrul efectuării controlului extern este necesar de evaluat eficiența sistemului de control intern atît la nivel de societate de audit, auditor întreprinzător individual, cît și la nivel de misiune de audit.

22. Durata controlului extern se stabilește în funcție de volumul activității societății de audit, auditorului întreprinzător individual ce urmează a fi controlați și nu poate depăși 5 zile lucrătoare.

23. Controlul extern se efectuează în totalitate sau prin sondaj, în funcție de volumul activității societății de audit, auditorului întreprinzător individual supuși controlului, precum și de frecvența abaterilor constatate anterior, prin acumularea și sistematizarea unui set de informații, care să permită formularea unor concluzii temeinice privind caracterul adecvat al sistemului de control al calității implementat, conformitatea acestuia cu cerințele legislației în domeniu.

24. În procesul controlului extern se vor verifica minimum 1 și maximum 5 dosare finale de audit, în dependență de numărul total al dosarelor de audit a societății de audit, a auditorului întreprinzător individual. Consiliul stabilește perioada și numărul de misiuni din perioada care urmează a fi verificată.

**Secțiunea a 5-a**

**Documentarea rezultatelor controlului extern**

25. După finalizarea controlului extern, în termen de 5 zile lucrătoare, specialiștii Serviciului urmează să prezinte proiectul Actului de control și să discute cu conducerea societății de audit, auditorul întreprinzător individual despre rezultatele controlului efectuat.

26. Varianta finală a actului de control se întocmește cu modificarea, după caz, de către specialiștii Serviciului a concluziilor și recomandărilor expuse în proiect, ținînd cont de comentariile și explicațiile argumentate înaintate de către conducerea societății de audit, auditorul întreprinzător individual în timpul discuțiilor purtate.

27. Actul de control se întocmește de către specialiștii Serviciului, în două exemplare, cîte un exemplar pentru fiecare parte, și se semnează de ambele părți (specialiștii Serviciului care au efectuat controlul extern și conducătorul societății de audit, auditorul întreprinzător individual).

28. Actul de control va include în mod obligatoriu următoarele elemente:

a) numele, prenumele specialiștilor Serviciului care au efectuat controlul;

b) numărul și data legitimației în baza căreia s-a efectuat controlul;

c) datele de identificare și de constituire a societății de audit sau a auditorului întreprinzător individual supus controlului;

d) perioada supusă controlului și locul desfășurării controlului;

e) numărul dosarelor misiunilor de audit verificate;

f) numele, prenumele și datele de identificare a auditorilor, care au participat la misiunile de audit verificate;

g) datele privind existența/inexistența sistemului de control intern a calității lucrărilor de audit;

h) data întocmirii Actului de control, semnăturile specialiștilor Serviciului care au efectuat controlul, precum și semnătura conducătorului societății de audit, auditorului întreprinzător individual.

29. Actul de control și anexele acestuia va fi înregistrat și păstrat de Serviciu conform regulilor prevăzute de Organul de Stat pentru Supravegherea și Administrarea Fondului Arhivistic al Republicii Moldova.

30. În urma aplicării procedurilor de control incluse în Program, pentru a evalua gradul de conformare a societății de audit, auditorului întreprinzător individual cu cerințele corespunzătoare, specialiștii Serviciului notează în dreptul fiecărei proceduri din listă mențiunile „Da” , „Preponderent Da” sau „Nu”, în funcție de modul în care societatea de audit, auditorul întreprinzător individual supus controlului îndeplinește obiectivele specifice procedurii concrete, cu indicarea comentariilor privind deficiențele constatate și cauzele pentru care unele obiective nu au fost realizate.

31. Determinarea gradului de conformare se efectuează prin raportarea sumei numărului procedurilor cu mențiunea „Da” și a ½ din numărul procedurilor cu mențiunea „Preponderent Da” la numărul total de proceduri incluse în Program, conform procentajului cuprins între 0% și 100%.

32. În funcție de procentajul stabilit conform regulilor de la punctele 30 și 31 ale prezentului Regulament, societatea de audit, auditorul întreprinzător individual controlat va obține un calificativ, după cum urmează:

|  |  |  |  |  |
| --- | --- | --- | --- | --- |
| Procentaj | Pînă la 35% | De la 36% la 70% | De la 71% la 85% | De la 86% la 100% |
| Calificativ | D | C | B | A |

33. În funcție de calificativul obținut și relevanța neconformităților constatate în urma controlului extern, indicate în Actul de control, Consiliul va adopta, decizia corespunzătoare.

34. Decizia Consiliului va conține calificativul atribuit, termenul de realizare a măsurilor de remediere a neconformităților cu aplicarea, după caz, a sancțiunilor disciplinare, diferențiate pentru fiecare calificativ acordat, după cum urmează:

*a) pentru calificativul „A”:*

- nu se vor aplica măsuri de sancționare, la necesitate, se va limita doar la recomandările menționate în Actul de control de către specialiștii Serviciului, care trebuie examinate și ca urmare, realizate unele măsuri corective;

*b) pentru calificativul „B”:*

- participarea auditorilor care au luat parte la misiunile de audit verificate la cursuri suplimentare de instruire profesională de 20 ore;

- prezentarea propunerilor în termen de 15 zile de la data primirii deciziei din partea societății de audit, auditorului întreprinzător individual privind modul de realizare a recomandărilor indicate în Actul de control, cu indicarea acțiunilor planificate și termenelor corespunzătoare de realizare în timp de un an;

- raportarea acțiunilor realizate în termen de 10 zile de la data expirării anului în care au fost realizate acțiunile;

*c) pentru calificativul „C”:*

- participarea conducătorului organului executiv și a auditorilor care au luat parte la misiunile de audit verificate la cursuri suplimentare de instruire profesională de 40 de ore;

- prezentarea propunerilor în termen de 15 zile de la data primirii deciziei din partea societății de audit, auditorului întreprinzător individual privind modul de realizare a recomandărilor indicate în Actul de control, cu indicarea acțiunilor planificate și termenelor corespunzătoare de realizare în timp de un an;

- aplicarea de sancțiuni disciplinare sub formă de avertisment auditorilor care au luat parte la misiunile de audit verificate/societății de audit, auditorului întreprinzător individual;

- efectuarea unui control extern repetat peste o perioadă ce nu va depăși un an, cu aplicarea măsurilor de sancționare prevăzute la calificativul „D”, în cazul în care s-a stabilit același calificativ;

*d) pentru calificativul „D”:*

- participarea conducătorului organului executiv și a auditorilor care au luat parte la misiunile de audit verificate la cursuri suplimentare de instruire profesională de 40 de ore;

- prezentarea propunerilor în termen de 15 zile de la data primirii deciziei din partea societății de audit, auditorului întreprinzător individual privind modul de realizare a recomandărilor indicate în Actul de control, cu indicarea acțiunilor planificate și termenelor corespunzătoare de realizare în timp de un an;

- aplicarea de sancțiuni disciplinare sub formă de avertisment auditorilor care au luat parte la misiunile de audit verificate/societății de audit, auditorului întreprinzător individual;

- efectuarea unui control extern repetat peste o perioadă ce nu va depăși un an și în cazul în care s-a stabilit același calificativ se va iniția procedura de retragere a licenței pentru desfășurarea activității de audit.

35. Raportul anual de activitate al Consiliului, care se publică în modul stabilit pe pagina web oficială, va include informația generalizată din Actele de control, cu indicarea rezultatelor controalelor la general și calificativele pentru societățile de audit, auditorii întreprinzători individuali verificați, precum și deciziile Consiliului adoptate.

Anexă

**Programul de efectuare a controlului extern la**

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_­­­­­­­­­­­­­­­­­\_\_\_\_\_\_\_\_

denumirea societății de audit, auditorul întreprinzător individual

**pentru perioada supusă controlului** \_\_\_\_\_\_\_\_\_\_

|  |  |  |  |  |  |
| --- | --- | --- | --- | --- | --- |
| **Nr.**  **d/o** | **Domenii/proceduri** | **Da** | **Preponderent**  **Da** | **Nu** | **Comentarii** |
|  | **I. Verificarea conformității activității desfășurate cu cerințele legislației în vigoare** |  |  |  |  |
| 1. | Respectă societatea de audit/auditorul întreprinzător individual prevederile art.6 alin.(2) al Legii nr.61-XVI din 16.03.2007 privind activitatea de audit? |  |  |  |  |
| 2. | Este asigurat riscul de audit conform prevederilor art.9 al Legii nr.61-XVI din 16.03.2007 privind activitatea de audit? |  |  |  |  |
| 3. | Dispune societatea de audit, auditorul întreprinzător individual de Politica de control al calităţii lucrărilor de audit, elaborată conform prevederilor art. 10 alin. (1) – (4) al Legii nr. 61-XVI din 16.03.2007 privind activitatea de audit? |  |  |  |  |
| 4. | Respectă societatea de audit/ auditorul întreprinzător individual cerinţele art.10 alin.(5) al Legii nr.61-XVI din 16.03.2007 privind activitatea de audit (prezentarea Informaţiei privind respectarea procedurilor de control al calităţii lucrărilor de audit, Raportului privind transparenţa etc. pînă la 30 aprilie al anului ce urmează după anul de gestiune) ? |  |  |  |  |
| 5. | Dispune societatea de audit/auditorul întreprinzător individual de politici și proceduri privind respectarea principiul independenţei conform prevederilor art.11 al Legii nr.61-XVI din 16.03.2007 privind activitatea de audit şi Codului etic al profesioniştilor contabili? |  |  |  |  |
| 6. | Dispune şi respectă societatea de audit/ auditorul întreprinzător individual Politica cu privire la prevenirea, depistarea și raportarea cazurilor de spălare a banilor şi finanţare a terorismului? |  |  |  |  |
|  | **Total capitolul I (6 proceduri)** |  |  |  |  |
|  | **II. Evaluarea sistemului de control intern al calității lucrărilor de audit la nivel de societate de audit, auditor întreprinzător individual** |  |  |  |  |
| 7. | Sistemul de control al calităţii instituit de către societatea de audit/ auditorul întreprinzător individual include politici şi proceduri care se referă la următoarele elemente: |  |  |  |  |
| 7.1 | 1. Responsabilitatea conducerii privind calitatea lucrărilor de audit; |  |  |  |  |
| 7.2 | 1. Cerinţele relevante de etică; |  |  |  |  |
| 7.3 | 1. Acceptarea şi continuarea relaţiilor cu clienţii şi a misiunilor specifice; |  |  |  |  |
| 7.4 | 1. Resurse umane; |  |  |  |  |
| 7.5 | 1. Realizarea misiunii; |  |  |  |  |
| 7.6 | f) Monitorizare? |  |  |  |  |
| 8. | A obţinut anual conducerea societății de audit/auditorul întreprinzător individual, din partea auditorilor și a colaboratorilor corespunzători (stagiarilor) confirmarea scrisă privind respectarea principiului de independență și a politicii de control a calității lucrărilor de audit? |  |  |  |  |
| 9. | A întocmit societatea de audit/auditorul întreprinzător individual un program de revizuire a controlului calității misiunilor de audit efectuate, precum și politici și proceduri care să asigure efectuarea controlului calității pentru toate misiunile de audit a situațiilor financiare anuale1? |  |  |  |  |
|  | **Total Capitolul II (8 proceduri)** |  |  |  |  |
|  | **III. Evaluarea sistemului de control intern al calității lucrărilor de audit la nivel de misiune de audit** 2 |  |  |  |  |
| 10. | Conține sistemul de revizuire a calității lucrărilor de audit obiectivele generale prevăzute de ISA 220 „Controlul calității pentru un audit al situațiilor financiare”: |  |  |  |  |
| 10.1 | 1. Dacă activitatea a fost desfășurată în conformitate cu planul de audit; |  |  |  |  |
| 10.2 | 1. Dacă activitatea desfășurată și rezultatele obținute au fost documentate în modul stabilit; |  |  |  |  |
| 10.3 | 1. Dacă toate problemele relevante referitoare la audit au fost soluționate și sunt reflectate în concluziile de audit; |  |  |  |  |
| 10.4 | 1. Dacă obiectivele procedurilor de audit au fost îndeplinite; |  |  |  |  |
| 10.5 | 1. Dacă concluziile formulate susțin opinia auditorului? |  |  |  |  |
| 11. | Conține contractul de audit/scrisoarea de misiune principalele cerințe prevăzute de ISA 210 „Convenirea asupra termenilor misiunilor de audit”, după cum urmează: |  |  |  |  |
| 11.1 | 1. obiectivul și domeniul de aplicare a auditului situațiilor financiare; |
| 11.2 | 1. responsabilitățile auditorului; |  |  |  |  |
| 11.3 | 1. responsabilitățile conducerii; |  |  |  |  |
| 11.4 | 1. identificarea cadrului de raportare financiară aplicabil pentru pregătirea situațiilor financiare; |  |  |  |  |
| 11.5 | 1. referiri la faptul că se așteaptă confirmări scrise legate de declarații făcute de către conducere în legătură cu auditul; |  |  |  |  |
| 11.6 | 1. referiri cu privire la forma așteptată și conținutul raportului auditorului; |  |  |  |  |
| 11.7 | 1. alte informații relevante (de exemplu,   aranjamente legate de onorariu, achitări și alți termeni specifici, după caz)? |  |  |  |  |
| 12. | Conține documentația de audit: |  |  |  |  |
| 12.1 | 1. strategia generală de audit; |  |  |  |  |
| 12.2 | 1. planul de audit; |  |  |  |  |
| 12.3 | 1. orice modificări semnificative efectuate în timpul misiunii de audit? |  |  |  |  |
| 13. | A fost documentată de către auditor informația despre cunoașterea generală a activității entității auditate și a mediului său? |  |  |  |  |
| 14. | A fost documentată existenţa şi evaluarea sistemului contabil şi de control intern al entităţii auditate? |  |  |  |  |
| 15. | A fost documentată calcularea pragului de semnificaţie? |  |  |  |  |
| 16. | A fost documentată evaluarea riscului de audit şi a componentelor sale? |  |  |  |  |
| 17. | A fost stabilită metoda de eşantionare care urmează a fi utilizată, precum și a fost determinată dimensiunea eşantionului şi a intervalului de eşantionare? |  |  |  |  |
| 18. | În cazul unei misiuni noi de audit, s-a obţinut asigurarea că soldurile iniţiale şi datele comparative sunt corecte, conform cerinţelor ISA 510 „Misiuni de audit iniţiale-solduri iniţiale” ? |  |  |  |  |
| 19. | Au fost expediate către terți solicitări de confirmare a soldurilor conform cerințelor ISA 505„Confirmări externe”? |  |  |  |  |
| 20. | Societatea de audit/ auditorul întreprinzător individual utilizează un sistem de referinţă adecvat care permite evidenţa probelor de audit? |  |  |  |  |
| 21. | Foile de lucru respectă structura recomandată de ISA 230 „Documentaţia de audit” (denumirea entităţii auditate, perioada auditată, data desfăşurării activităţii, obiectivul, procedurile, activitatea desfăşurată, rezultatul, concluziile şi propunerile, semnătura celui care a întocmit foaia de lucru şi a verificatorului)? |  |  |  |  |
| 22. | Dispune dosarul de audit de suficiente probe de audit: tabele, calcule, analize etc. ? |  |  |  |  |
| 23. | A fost documentată asistarea auditorului la inventarierea stocurilor conform cerințelor ISA 501 ”Probe de audit – considerații specifice pentru elementele selectate”? |  |  |  |  |
| 24. | S-a efectuat o evaluare preliminară privind respectarea principiului continuității activității entității auditate? |  |  |  |  |
| 25. | A fost întocmită și prezentată scrisoarea către conducerea entității auditate? |  |  |  |  |
| 26. | S-au organizat și documentat întîlnirile cu reprezentanții entității auditate privind unele aspecte ce țin de realizarea misiunii de audit? |  |  |  |  |
| 27. | Raportul auditorului conține elementele fundamentale și opinia auditorului corect exprimată conform prevederilor ISA 700 „Formarea unei opinii și raportarea cu privire la situațiile financiare”, ISA 705 „Modificări ale opiniei raportului auditorului independent”, ISA 706 „Paragrafele de observații și paragrafele explicative din raportul auditorului independent”, în dependență de caz? |  |  |  |  |
| 28. | Este întocmit dosarul final de audit pentru misiunile de audit verificate? |  |  |  |  |
|  | **Total Capitolul III (31 proceduri)** |  |  |  |  |
|  | **Total general (45 proceduri)** |  |  |  |  |

\_\_\_\_\_\_\_\_\_

**Notă:**

1  pct. 9 din Compartimentul II al Programului se verifică numai la societățile de audit/auditorii întreprinzători individuali care auditează situațiile financiare anuale ale entităților de interes public. La determinarea gradului de conformare pentru societățile de audit/auditorii întreprinzători individuali care nu auditează situațiile financiare anuale ale entităților de interes public, punctul în cauză nu se va lua în calcul.

2 Compartimentul III al Programului se completează separat pentru fiecare dosar final de audit a misiunii verificate, cu indicarea denumirii corespunzătoare a acesteia. Mențiunile completate din Compartimentul III al Programului pentru fiecare dosar final de audit a misiunii verificate se generalizează și media totalurilor obținute se va însuma corespunzător cu totalurile mențiunilor de la Capitolele I și II, pentru a fi luate în calcul la determinarea gradului de conformitate.